A BIZOTTSÁG HATÁROZATA
(2004. október 26.)
a Tanács 93/25/EGK irányelvének végrehajtási rendelkezéseiről, a juh- és kecskeágazat állományának és termelésének statisztikai felmérését illetően
(az értesítés a B(2004) 4092. számú dokumentummal történt)
(EGT vonatkozású szöveg)
(2004/747/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a juh- és kecskehús-termelés területén végrehajtandó statisztikai felmérésekről szóló, 1993. június 1-i 93/25/EGK tanácsi irányelvre (1), és különösen annak 2. cikk (2) bekezdésére, 3. cikk (2) és (3) bekezdésére, 7. cikkére és 13. cikk (3) bekezdésére,
mivel:
(1)
A 93/25/EGK irányelvben előirányzott felmérések megvalósításához szükség van a pontos definíciók megadására. Ennek érdekében indokolt meghatározni azokat a mezőgazdasági üzemeket, amelyek a felmérés körébe tartoznak, és definiálni a megfelelő pontossággal a különböző kategóriákat a vizsgálati eredmények bontásához, valamint az állományi nagyságrendeket és a régiókat, melyek keretében a tagállamok feldolgozzák az általuk rendszeres időközönként végrehajtott statisztikai felmérések eredményeit. Tekintettel a vágási statisztikák szempontjaira, szükséges a csontsúly egyéni definíciója.
(2)
A Cseh Köztársaság, Ciprus, Észtország, Magyarország, Lettország, Litvánia, Málta, Lengyelország, Szlovákia és Szlovénia csatlakozását követően indokolt az adaptációs technikák igénybevétele.
(3)
Az Európai Parlament és Tanács 1059/2003/EK rendelete (2) megállapította a statisztikai területi egységek közösségi jegyzékét (NUTS) a tagállamokra vonatkozóan; ebből következőleg, indokolt a korábbi definitív regionális szinteket az új jegyzékkel (NUTS) helyettesíteni.
(4)
Indokolt hatályon kívül helyezni a juh- és kecskeágazat állományára és termelésére vonatkozó statisztikai felmérésekről szóló, 2003. augusztus 4-i 2003/597/EK bizottsági határozatot a Tanács 93/25/EGK - irányelvének végrehajtásáról (3).
(5)
E határozat megegyezik a mezőgazdasági statisztikai állandó bizottság véleményével,
ELFOGADTA EZT A HATÁROZATOT:
1. cikk
(1) Egy mezőgazdasági üzem a 93/25/EGK irányelv értelmében olyan műszaki-gazdasági egységet képez, amely egyedi elbírálás alá esik, és mezőgazdasági termékeket állít elő.
(2) A 93/25/EK irányelv 1. cikk 1. bekezdésében előirányzott felmérés a következő vizsgálati alanyokra irányul:
a)
mezőgazdasági üzemek, amelyek hasznos mezőgazdasági területe egy hektár vagy annál nagyobb;
b)
olyan üzemek, amelyek hasznos mezőgazdasági területe kevesebb, mint egy hektár, ha bizonyos mértékben eladásra termelnek, vagy ha termelési egységük meghalad bizonyos fizikai küszöbértéket.
(3) Azok a tagállamok, amelyek - kérésük nyomán - más küszöbértéket kívánnak alkalmazni, vállalják e küszöb olyan meghatározását, hogy egyedül a legkisebb üzemek legyenek kizárva, melyek hozzájárulása az érintett tagállam átlagos haszonkulcsához - a Bizottság 85/377/EGK határozata értelmében (4) - nem haladja meg az 1 %-ot.
2. cikk
A 93/25/EGK irányelv 3. cikk (1) bekezdésében és 13. cikk (2) bekezdésében említett juh- és kecskekategóriák definíciói e határozat I. mellékletében találhatók.
3. cikk
A 93/25/EGK irányelv 7. cikk (1) bekezdésében említett területi alosztályokra vonatkozóan, a tagállamok a II. mellékletben definiált közösségi statisztikai jegyzék (NUTS) besorolását követik.
Nem kell megállapítani az eredményeket olyan régiók esetében, amelyek állatállománya nem éri el a nemzeti állomány 1 %-át.
4. cikk
A 93/25/EGK irányelv 10. cikk (1) bekezdésében előirányzott állományi nagyságrendek e határozat III. mellékletében szerepelnek.
5. cikk
A 93/25/EGK irányelv 10. cikk (1) bekezdésében említett csontsúly a levágott állat csontozatának fagyasztott súlya, miután vérét leeresztették, megnyúzták és kibelezték, fejét levágták (az atlasz-tarkócsonti ízületnél elválasztva), végtagjait levágták (a csukló-kézközépcsonti vagy a boka lábközépcsonti ízületeinél elmetszve), farkát levágták (a hatodik és a hetedik farkcsigolya között elmetszve), tőgyét és nemi szerveit eltávolították.
A vesék és a vesejava a csontozat részét képezik.
6. cikk
A 2003/597/EK határozat hatályát veszti.
A hatályát vesztett határozatra való hivatkozásokat úgy kell értelmezni, mintha e határozatra vonatkoznának.
7. cikk
Ennek a határozatnak a tagállamok a címzettjei.
Kelt Brüsszelben, 2004. október 26-án.